**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.01.2019, ora 08.00 – 09.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.01.2019, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Crişuri, Siret, Prut şi bazinul superior şi mijlociu al Oltului, unde au fost în scădere ușoară.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, Trotuș, pe cursul superior şi mijlociu al Siretului, cursul superior al Prutului și pe râurile din Dobrogea şi sub 30% din mediile multianuale, izolat, în bazinele superioare ale Crasnei, Argeșului și Ialomiței.

Formațiunile de gheață existente în majoritatea bazinelor hidrografice au fost în extindere și intensificare.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând râurile din bazinele hidrografice: Crişuri, Siret şi Prut, unde vor fi în scădere ușoară.

Sunt posibile creșteri izolate de niveluri și debite pe unele râuri mici din vestul țării ca urmare a precipitațiilor lichide prognozate.

Formațiunile de gheață existente în majoritatea bazinelor hidrografice vor fi în extindere și intensificare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 08.01 – 09.01.2019 a fost în scădere, având valoarea de 3700 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia și pe sectorul Bechet – Tulcea și în creștere la Calafat.

**Debitul la intrarea în ţară (secţiunea Baziaş) va fi în scădere (3600 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Corabia – Tulcea şi în creştere la Bechet.

**2.** **Situaţia meteorologică în intervalul 08.01.2019, ora 08.00 –09.01.2019, ora 06.00**

**ÎN ŢARĂ**

Vremea a fost deosebit de rece, geroasă îndeosebi dimineața și noaptea în cea mai mare parte a țării. În cursul zilei cerul a fost mai mult noros în regiunile intracarpatice și variabil în restul teritoriului, dar noaptea înnorările s-au extins și au cuprins majoritatea regiunilor, exceptând sud-estul unde s-a menținut mai mult senin. A nins în Banat, Crișana, Maramureș, cea mai mare parte a Transilvaniei și cu totul izolat în Dobrogea, iar noaptea, pe arii restrânse în Oltenia. Vântul a suflat slab și moderat, cu intensificări de până la 65 km/h pe crestele înalte de munte, unde zăpada a fost spulberată și viscolită. La ora 20 era strat de zăpadă și măsura - în platformele stațiilor meteorologice - până la 190 cm în zonele montane (Masivul Făgăraș), în Maramureș până la 27 cm, în Transilvania până la 21 cm, local în Oltenia până la 17 cm, în Crișana până la 12 cm, iar în celelalte regiuni în general sub 8 cm. Temperaturile maxime s-au încadrat între -10 la Darabani și Târgu Lăpuș și 2 grade la Drobeta Turnu-Severin, iar la ora 06 se înregistrau valori termice cuprinse între -14 grade la Întorsura Buzăului, Joseni și Miercurea Ciuc și 0 grade la Jimbolia, Oravița și Sânnicolau Mare. Izolat s-a semnalat ceață, asociată și cu depunere de chiciură, în sudul, centrul și estul țării.

**LA BUCUREŞTI**

Vremea a devenit deosebit de rece, geroasă dimineața și noaptea. Cerul a fost variabil, mai mult senin ziua. Vântul a suflat slab și moderat. Temperatura maximă a fost de -4 grade la Filaret și Băneasa și -3 grade la Afumați, iar la ora 06 se înregistrau -6 grade la Filaret și Băneasa și -5 grade la Afumați. La ora 20 stratul de zăpadă măsura, în platformele stațiilor meteorologice, între 1 și 4 cm.

**3. Prognoza meteorologică în intervalul 09.01.2019, ora 08.00 –10.01.2019, ora 08.00**

**ÎN ŢARĂ**

Vremea va fi, în general, închisă. Ziua, mai ales în jumătatea de vest a țării, vor fi precipitații predominant sub formă de ninsoare, pe arii restrânse și slabe cantitativ, iar în Banat și în Crișana, dimineața vor mai fi condiții de polei. Seara și mai ales noaptea, precipitațiile se vor extinde treptat în regiunile sud-vestice, sudice, estice, centrale și la munte. Acestea vor fi mixte în Dobrogea și în Bărăgan și mai ales sub formă de ninsoare în rest. Local, îndeosebi în sud-estul țării, cantitățile de apă vor depăși 10...15 l/mp. Izolat vor fi condiții pentru formarea poleiului sau a ghețușului. Vântul va sufla slab și moderat, cu intensificări temporare, ziua pe crestele montane unde va spulbera zăpada sau va viscoli ninsoarea, iar în cursul nopții în special în Dobrogea. Valorile termice vor crește semnificativ față de intervalul precedent și se vor situa în jurul mediilor climatologice specifice datei, astfel încât se vor înregistra maxime cuprinse între -4 grade în nordul Moldovei și în estul Transilvaniei și 6 grade pe litoral, și minime, în general, între -10 și 2 grade. Izolat vor fi condiții de ceață.

**LA BUCUREŞTI**

Vremea va fi, în general, închisă, dar se va încălzi față de intervalul anterior. Pe parcursul

nopții temporar vor fi precipitații în general slabe, predominant sub formă de ninsoare. Vântul va sufla slab și moderat. Temperatura maximă se va situa în jurul valorii de 3 grade, iar cea minimă va fi de -2...-1 grad.

**4. Buletin nivometeorologic emis pentru perioada 08 ianuarie 2019 – 09 ianuarie 2019**

**Starea stratului de zăpadă în 08.01.2019, ora 14:**

În ultimele 24 de ore vremea a fost geroasă. Cerul a fost variabil, temporar noros, și izolat a nins slab. Vântul a suflat slab și moderat, cu unele intensificări de 70-90 km/h pe creste. Pe arii restrânse s-a semnalat ceață, asociată și cu depunere de chiciură. Grosimea stratului de zăpadă a fost în general în scădere mai ales datorită procesului de tasare. La ora 14, acesta măsura 191 cm la Bâlea-Lac, 110 cm la Vf. Omu, 86 cm la Păltiniș, 76 cm la Cuntu, 72 cm la Bucin, 71 cm la Semenic, 70 cm la Sinaia, 70 cm la Vf. Vlădeasa, 69 cm la Vf. Călimani, 64 cm la Parâng, 63 cm la Vf. Ceahlău, 63 cm la Vf. Țarcu, 60 cm la Predeal, 33 cm la Fundata și 24 cm la Vf. Iezer-Rodnei.

**Evoluţia vremii în intervalul 08.01.2019 ora 20 – 09.01.2019 ora 20:**

Vremea se va încălzi ușor față de intervalul precedent, însă va rămâne geroasă în cursul nopții și al dimineții. Cerul va fi mai mult noros, iar noaptea, local va ninge, în general slab. Cantități mai însemnate se vor înregistra doar în Carpații Occidentali și vestul Meridionalilor. Mâine în timpul zilei va ninge slab pe arii restrânse în toate grupele muntoase. Vântul va sufla slab și moderat, cu intensificări temporare în zonele de creastă, mai ales în vestul Carpaților Meridionali. Izolat se va mai semnala ceață asociată și cu depuneri de chiciură.

**Peste 1800 m:** temperaturi minime: -17 la -12 gr.C; temperaturi maxime: -11 la -6 gr.C;

**Sub 1800 m:** temperaturi minime: -12 la -10 gr.C; temperaturi maxime: -6 la -1 gr.C.

**Stabilitatea şi evoluţia stratului de zăpadă în masivul Făgăraș: RISC MARE (4)**

**La altitudini de peste 1800 m,** partea superioară a stratului este reprezentată de zăpadă relativ recentă, uscată, cu rezistență scăzută. Acest strat instabil are în general 20-30 cm, însă pe alocuri depășește 50 cm. În interiorul stratului, mai ales pe versanții sudici și sud-estici, se regăsesc plăci de vânt care pot constitui o suprafață propice glisării straturilor superioare. Declanșarea avalanșelor e posibilă chiar și la o supraîncărcare slabă, iar pe anumite pante unde se regăsesc și depozite mari de zăpadă, sunt posibile și avalanșe de mari dimensiuni.

**La altitudini mai mici de 1800 m,** în partea superioară a stratului, găsim un strat instabil de zăpadă relativ recentă, cu rezistență scăzută, care are în general 20-30 cm grosime. Pe pantele înclinate și foarte înclinate, declanșările de avalanșe de mici și medii dimensiuni sunt posibile chiar și la supraîncărcări slabe. Izolat, în zone adăpostite, unde s-au format depozite considerabile de zăpadă, există riscul declanșării de avalanșe de mari dimensiuni.

**Stabilitatea şi evoluţia stratului de zăpadă în masivul Bucegi: RISC MARE (4)**

**La altitudini de peste 1800 m,** stratul este instabil în partea superioară, fiind alcătuit din 30-40 cm de zăpadă ce a fost spulberată de vânt, relativ recentă, cu coeziune slabă între cristale și rezistență scăzută. În stratul superior, pe versanții sud-vestici, sudici și sud-estici, se regăsesc plăci de vânt. Declanșarea avalanșelor e probabilă chiar și la o supraîncărcare slabă a stratului iar pe unele pante sunt condiții și pentru declanșarea unor avalanșe de mari dimensiuni, prin angrenarea straturilor subiacente.

**La altitudini mai mici de 1800 m,** stratul de zăpadă este de dimensiuni mai reduse, s-a consolidat ușor în profunzime, însă la suprafață găsim un strat de 20-30 cm, instabil, format din zăpadă căzută în ultima perioadă. Pe văi sunt zone cu acumulări importante de zăpadă. Declanșările de avalanșe sunt posibile pe pantele suficient de înclinate la supraîncărcări slabe și în cazuri izolate pot fi și de dimensiuni mari.

**Stabilitatea şi evoluţia stratului de zăpadă în masivele Țarcu-Godeanu: RISC ÎNSEMNAT (3)**

La peste 1800 m sunt prezente numeroase plăci de vânt, în special pe versanții estici și sudici, iar primii 20-30 de cm din strat, formați din zăpadă pulver relativ proaspătă, prezintă rezistență scăzută. Vântul a favorizat depunerea și acumularea zăpezii în zonele adăpostite și pe văi iar acolo stratul instabil de la suprafață este de dimensiuni mai mari. La supraîncărcăre slabă cu turiști sau schiori, se pot declanșa avalanșe de dimensiuni medii, iar în zonele cu acumulări însemnate, avalanșele pot fi și de dimensiuni mari.

Și la altitudini mai mici de 1800 m, stratul în partea sa superioară este instabil, constituit și aici din zăpadă pulver. În general, stratul de zăpadă măsoară 60-70 cm, însă în zone adăposite s-au format depozite însemnate de zăpadă. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**Stabilitatea şi evoluţia stratului de zăpadă în masivul Parâng - Șureanu: RISC ÎNSEMNAT (3)**

Partea superioară a stratului, măsoară 30-40 cm și este instabilă, fiind formată din zăpadă relativ recentă, cu coeziune slabă între cristale. La peste 1800 m, regăsim numeroase plăci de vânt, în special pe versanții sudici. Pe văi și în zonele adăpostite se întâlnesc depozite de zăpadă mai însemnate. Avalanșe medii se pot declanșa pe pante înclinate și foarte înclinate, la supraîncărcări slabe. În cazuri izolate se pot declanşa și avalanșe de dimensiuni mari, prin angrenarea straturilor subiacente.

**Stabilitatea şi evoluţia stratului de zăpadă în Munții Vlădeasa – Muntele Mare: RISC ÎNSEMNAT (3)**

Stratul este format în partea superioară din zăpadă relativ recentă, cu rezistență scăzută, care pe alocuri atinge 10-20 cm. În profunzime, stratul de zăpadă este mediu stabilizat, cu rezistență scăzută. Declanşarea avalanşelor e posibilă doar pe pantele înclinate și foarte înclinate (peste 40 grade), la supraîncărcări slabe.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, stratul superior este compus din zăpadă uscată, cu coeziune slabă între cristale, depusă peste un strat ușor consolidat, în care regăsim plăci de vânt mai vechi sau peste cruste subțiri de gheață. În zonele adăpostite și pe văi se găsesc depozite însemnate de zăpadă, cu rezistență relativ scăzută. Declanşarea avalanşelor va fi posibilă la peste 1800 m chiar şi la supraîncărcări slabe, mai ales pe pantele înclinate, iar sub 1800 m declanșările sunt posibile în cazuri izolate, la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

La peste 1800 m, în partea superioară a stratului, regăsim un strat cu o grosime în general de 10-20 cm, de zăpadă relativ recentă, uscată, ce a fost spulberată de vânt. Sub acest strat se găsesc plăci de vânt, cu precădere pe versanții sudici și estici. Pe văi și în zonele adăpostite sunt depozite mai însemnate de zăpadă. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

La altitudini mai mici de 1800 m, stratul are dimensiuni mai reduse și este relativ stabil, iar avalanșele sunt posibile doar în cazuri izolate, la supraîncărcări mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 07.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.01.2019-08.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**